Petefészek ciszták

A gazdaságos sertéstartás alapfeltétele a kocák magas szintű szaporodóképessége.
A szaporodási zavarok kisebb-nagyobb mértékben sújtják a kocaállományokat. A leggyakoribb az anösztrusz, a nem ciklusban jelentkező „szabálytalan” visszaivarzások, az elapasztás-újraivarzás között eltelt idő megnyúlása, a végleges meddőség és a kisebb születési alomlétszám és alacsonyabb vemhesülési arány.
Ezeket a szaporodási zavarokat számos tényező okozhatja, többek között a petefészkek cisztás elfajulása is.
A ciszták kialakulását elsősorban különböző stresszfaktorok idézhetik elő: túl zsúfolt tartás, nyári nagy meleg, téli extrém hideg, rossz tartási körülmény.
Gyakori ok a túl rövid szoptatási időtartam (<14 nap).
Jelentős ok lehet a takarmányok mikotoxin szennyezettsége. A legjellegzetesebb elváltozásokat a zearalenon (F2) idézi elő ösztrogénikus hatása révén.
Kiváltó ok lehet még a szakszerűtlen ivarzásindukció, -illetve ivarzásszinkronizálás is.
A különböző stresszfaktorok a hipotalamusz-hipofízis-mellékvesekéreg tengelyen keresztül hatnak: a hipotalamusz Cortikotropin Releasing Hormont termel, ez a hipofízisbe jutva ott fokozott ACTH (adrenocorticotróp) termelést idéz elő, s ez megindítja a mellékvese kéregben a glükokortikoidok szintézisét. Ezek közül a legismertebb a kortizol, mely negatív hatással van a petefészekre ható gonadotróp hormonok (FSH, LH) felszabadulására. Így az ovulációt megelőző, s annak bekövetkezéséhez szükséges LH-csúcs nem következik be, így nem történik ovuláció (petesejtleválás). Ezt megelőzően az is megtörténhet, hogy – FSH hiányában – meg sem érnek. Az ovuláció elmarad, de a tüszők tovább növekednek, s ezeket nevezzük petefészek cisztáknak.
A ciszták számukat, méretüket és jellegüket tekintve sokfélék lehetnek:
- egyedi (1-2 db)
- sokszoros, multiplex (8-15 db)
- kicsi (1cm-nél kisebb átmérő)
- nagy (1cm-nél nagyobb)

Egyszerű, vagy follikulus ciszta
Általában egyedi, akár kicsi, akár nagy, ritkán fordul elő. Mellette növekedő tüszők és sárgatestek is találhatók. Valószínűleg atretizáló tüszőkből alakulnak ki, a szaporodóképességet és a petefészek normális működését nem befolyásolják.
A nagy cisztáknál előfordulhat luteinizáció is, mely a hormonális állapottól függően eltérő mértékű lehet.

Multiplex kis ciszták
A multiplex ciszták mindig részleges vagy végleges meddőséget okoznak, és általában mindkét petefészek érintett.
A multiplex kis ciszták viszonylag ritkán fordulnak elő, a petefészek szőlőfürtszerű és a ciszták száma gyakran meghaladja az ovuláció előtti normális tüszők számát (22-23db).
Vágás utáni vizsgálatnál ez lehet az egyetlen diagnosztikai kapaszkodó, mivel makroszkóposan a kis cisztákat és a normális tüszőket nem lehet megkülönböztetni.

Multiplex (sárgatest) nagy ciszták
Ez a leggyakoribb elváltozás a hormonális zavarok miatti petefészek elváltozások közül. Számuk rendszerint hasonló, mint a normális működő petefészkeknél a 3. rendű, ovuláció előtti tüszők száma. A ciszták átmérője 1-3cm, de előfordulhat akár 6 cm-es átmérőjű is. A ciszták esetében a ciszta középső részén 4-10mm átmérőjű központi üreg alakul ki.
Egyes szerzők még alaposabban osztályozzák a petefészek cisztákat:
- follikulus ciszta: a granulóza membrán vékonyabb mint a normál follikulusnál
- follikulus theca-lutcin ciszta: a lutcinizálódó theca inetrna réteg megvastagodik
- follikulus eutein ciszta: a follikulus fala luteinizálódik
- sárgatest ciszta: eltúlzott a haemorrhagiás fázis, ezért a képlet 3-4cm átmérőjűre nő.

A petefészekciszták nem specifikus tünetekkel járnak, ezért diagnosztizálásuk nehéz Mindenesetre az állományon belül gyakrabban jelentkező „szabálytalan” visszaivarzások petefészekciszták előfordulására utalhatnak.
Azok a kocák, melyeknél kis számú ciszta fordul elő, fertilisek maradnak és normális ivarzási ciklust mutatnak. Gyakran előfordul azonban, hogy csökken a születési alomlétszám, vagyis a kisebb létszámú ciszta jelenléte is negatív hatással lehet a szaporodási teljesítményre.
A ciszták jelenléte csökkentheti az ovuláló tüszők számát, ezen kívül olyan magatartásbeli anomáliákat idézhet elő, mint a nimfománia és az álvemhesség. Ezen kívül nagyobb mennyiségű ösztrogén termelésük révén vetélést is okozhatnak. A luteális ciszták progeszteron termelése anösztrusz kialakulásához vezethet.
A sertéstelepek leggyakoribb szaporodási problémája az elapasztástól az újraivarzásig eltelt idő meghosszabodása, s ez a kocaselejtezések egyik leggyakoribb oka is. A kiselejtezett kocák útja a vágóhídra vezet. A szaporodási problémák teszik ki a selejtezési okok mintegy 1/3-át.
A ciszták diagnosztizálása az élő állatoknál nem lehetséges, csupán a levágásuk utáni szakszerű és rendszeres petefészekvizsgálat nyújt erre lehetőséget.
Egyelőre a ciszták diagnosztizálása élő állatoknál nehéz, legfeljebb a transzrektális ultrahangos vizsgálat jöhet szóba, de ennek alkalmazásához rendkívül nagy rutinra van szükség.